**IEPIRKUMA LĪGUMS**

**Par projekta izstrādi LTV ēkas automātiskās ugunsgrēka atklāšanas un trauksmes**

**signalizācijas sistēmas nomaiņai**

ID Nr. LTV/2017-52

Rīgā 2017. gada 6. novembrī

**VSIA “Latvijas Televīzija”** tās valdes locekļa p.p. Ivara Priedes personā, kurš rīkojas uz prokūras pamata, turpmāk – Pasūtītājs, no vienas puses un

**SIA “IxCom”** tās valdes priekšsēdētāja Igora Kučerjavija personā, kurš rīkojas uz statūtu pamata, turpmāk – Izpildītājs*,* no otras puses, turpmāk tekstā atsevišķi - Puse, kopā sauktas - Puses, noslēdz iepirkuma līgumu, turpmāk – Līgums.

1. **Vispārīgie noteikumi**
   1. Izpildītājs ir piedalījies Pasūtītāja Publisko iepirkumu likuma 9. panta kārtībā rīkotajā iepirkumā “Par projekta izstrādi LTV ēkas automātiskās ugunsgrēka atklāšanas un trauksmes signalizācijas sistēmas nomaiņai”. Identifikācijas Nr. LTV/2017-52.
   2. Saskaņā ar Pasūtītāja iepirkuma komisijas 2017. gada 20. oktobra lēmumu Nr. ID Nr. LTV/2017-41 Izpildītājs ir ieguvis tiesības realizēt savu iepirkumam iesniegto piedāvājumu.
2. **Līguma priekšmets**
   1. Pasūtītājs uzdod un Izpildītājs apņemas izstrādāt tehnisko projektu LTV ēkas automātiskās ugunsgrēka atklāšanas un trauksmes signalizācijas sistēmas (turpmāk – UAS) nomaiņai, t.i., izstrādāt UAS nomaiņas realizācijai nepieciešamos dokumentus (turpmāk – Projekts), un veikt izstrādātā un ar visām atbildīgajām iestādēm saskaņotā Projekta autoruzraudzību Projekta realizācijas laikā (turpmāk viss kopā – Pakalpojumi), saskaņā ar šī Līguma un tā pielikuma noteiktajām prasībām, Līgumā noteiktajā termiņā un kārtībā.
   2. Pasūtītājs norēķinās ar Izpildītāju par sniegtajiem Pakalpojumiem Līgumā noteiktajā termiņā un kārtībā.
   3. Projekta realizācijas autoruzraudzību Izpildītājs veic Latvijas Republikas atbilstoši normatīvo aktu prasībām un Projektam.
3. **Līguma summa un norēķina kārtība**
   1. Kopējā līguma summa ir **4700,00 EUR** (četri tūkstoši septiņi simti *euro* un 0 centi)bez PVN, kas tiek aprēķināts un maksāts papildus, atbilstoši Latvijas Republikas normatīvo aktu prasībām, un kas ietver:
      1. maksa par Projekta izstrādi, ietverot tā saskaņošanu ar visām nepieciešamajām atbildīgajām iestādēm, ir **3900,00 EUR**  (trīs tūkstoši deviņi simti *euro* un 0 centi) bez PVN;
      2. maksa par Projekta autoruzraudzību tā realizācijas laikā ir **800,00 EUR**  (astoņi simti *euro* un 0 centi) bez PVN.
   2. Kopējā Līguma summā ir iekļautas visas izmaksas, kas nepieciešamas Līguma saistību izpildei, t.sk. transporta, tehniskās un visas personāla izmaksas, u.c., kā arī nodokļi un nodevas, izņemot pievienotās vērtības nodokli, un jebkādas citas izmaksas, kas nepieciešamas Līguma pilnvērtīgai un savlaicīgai izpildei.
   3. Pasūtītājs samaksu par Līguma 3.1.1.apakšpunktā izstrādāto Projektu veic 15 (piecpadsmit) darba dienu laikā pēc Projekta pieņemšanas – nodošanas akta abpusējas parakstīšanas un rēķina saņemšanas no Izpildītāja, kas tiek nosūtīts uz Pasūtītāja e-pastu: [rekini@ltv.lv](mailto:rekini@ltv.lv).
   4. Pasūtītājs samaksu par Līguma 3.1.2.apakšpunktā noteikto Projekta autoruzraudzību būvniecības laikā veic 15 (piecpadsmit) darba dienu laikā pēc būvniecības Objekta pieņemšanas ekspluatācijā un autoruzraudzības darbu pieņemšanas – nodošanas akta abpusējas parakstīšanas un rēķina saņemšanas no Izpildītāja, kas tiek nosūtīts uz Pasūtītāja e-pastu: [rekini@ltv.lv](mailto:rekini@ltv.lv).
   5. Pasūtītājs maksājumu veic *euro* (EUR) bezskaidras naudas norēķinu veidā uz Izpildītāja rēķinā norādīto norēķinu kontu bankā.
   6. Līgumā paredzētie maksājumi skaitās veikti no dienas, kad attiecīgais naudas pārvedums ir veikts no Pasūtītāja bankas konta, saskaņā ar Pasūtītāja bankas izsniegtu izziņu vai konta izrakstu.
4. **Pušu saistības** 
   1. Izpildītājs izstrādā Projektu **ne ilgāk kā** **1 (viena) mēnešu laikā** no Līguma abpusējās parakstīšanas dienas. Šī termiņa ietvaros Projektam jābūt akceptētam attiecīgajās uzraudzības iestādēs. Izpildītājs nodrošina autoruzraudzību visā Projekta realizācijas laikā līdz Projekta realizācijas pieņemšanai ekspluatācijā.
   2. Izpildītājs nodrošina savlaicīgu un kvalitatīvu Projekta izstrādi un autoruzraudzību, saskaņā ar Līguma un tā pielikuma noteikumiem, nodrošinot Projekta autentisku realizāciju dabā.
   3. Izpildītājs nav atbildīgs par Projekta risinājumu kvalitāti, ja tā realizācijas gaitā netiek novērstas autoruzraudzības žurnālā ierakstītās atkāpes no Projekta dokumentācijas.
   4. Izpildītāja pienākums ir nekavējoties informēt Pasūtītāju par visiem apstākļiem, kuri var ietekmēt Projekta realizāciju un sniegt priekšlikumus par iespējamiem risinājumiem.
   5. Ja tādas tiek plānotas, Izpildītāja pienākums ir piedalīties Projekta realizācijā iesaistīto pušu sanāksmēs.
   6. Pēc Līguma parakstīšanas Pasūtītājs izsniedz Izpildītājam Pakalpojuma realizācijai nepieciešamo pilnvarojumu visu nepieciešamo dokumentu un saskaņojumu un/vai atļauju saņemšanai attiecīgajās uzraudzības iestādes.
   7. Pēc Pasūtītāja pieprasījuma Izpildītājam ir pienākums ierasties Projekta realizācijas vietā. Šādi izsaukumi var tikt veikti situācijās, kad šāda steidzama autoruzrauga ierašanās būs tehnoloģiski nepieciešama un šādu situāciju iepriekš nebūs iespējams bijis plānot uzraugam vai Projekta realizācijas dalībniekiem.
   8. Pasūtītājs apņemas veikt visus maksājumus saskaņā ar Izpildītāja izrakstīto rēķinu par kvalitatīvu, pilnā apjomā un termiņā veiktu Projekta izstrādi un autoruzraudzības nodrošināšanu būvniecības laikā.
   9. Projekta izstrādes darbu sekmīgai izpildei Pasūtītājs nodrošina Izpildītāja speciālistu piekļuvi Projekta realizācijas telpām, nodrošinot Izpildītājam nepieciešamo telpu apskati, izpēti, kā arī sniedzot Izpildītājam skaidrojumus vai precizējumus jautājumos, kas saistīti ar Līgumā paredzēto projektēšanas darbu izpildi.
   10. Visas autora mantiskās tiesības un īpašumtiesības uz visu dokumentāciju, kuru šī Līguma ietvaros ir izstrādājis Izpildītājs, pāriet Pasūtītājam ar samaksas par Projekta izstrādi veikšanas brīdi.
   11. Izpildītājs apņemas nodrošināt, ka attiecībā uz Projektu netiks izmantotas Autortiesību likuma 14. panta pirmās daļas 2., 3., 5. un 6.punktā noteiktās autora personiskās tiesības.
   12. Izpildītājs ir atbildīgs par jebkuriem autortiesību vai patenta tiesību aizskārumiem, vai cita veida intelektuālā īpašuma aizskārumiem, kas varētu rasties sakarā ar projektēšanas Pakalpojumu sniegšanu vai tā ietvaros radītā Projekta turpmāku izmantošanu.
5. **Pušu atbildība**
   1. Ja Pasūtītājs nepamatoti neievēro Līgumā noteiktos samaksas termiņus, tad Pasūtītājs maksā Izpildītājam nokavējuma procentus no nesamaksātās Līguma summas, aprēķinot nokavējuma procentus pēc likumiskās gada procentu likmes apmēra, kas noteikta saskaņā ar Civillikuma 1765. panta otro daļu, proporcionāli kavējuma dienu skaitam.
   2. Ja Izpildītājs nav veicis Projekta izstrādi Līgumā paredzētajā termiņā, Pasūtītājam ir tiesības aprēķināt līgumsodu EUR 200,00 (divi simti *euro*, 00 centi) apmērā par katru kavēto dienu, bet ne vairāk kā 10% no Līguma kopējās summas, un ieturēt aprēķināto līgumsodu no Izpildītājam Līguma ietvaros maksājamām summām vai arī Izpildītājam ir jāsamaksā līgumsods 10 (desmit) darba dienu laikā pēc attiecīgā Pasūtītāja rēķina nosūtīšanas.
   3. Ja Projekta realizācijas laikā vai pēc Projekta realizācijas nodošanas ekspluatācijā tiek konstatētas Projekta nepilnības, kvalitātes trūkumi, Projektā izstrādāto risinājumu neatbilstoša funkcionēšana vai neatbilstība Latvijas Republikas normatīvo aktu prasībām, ko Pasūtītājs iepriekš nebija atklājis, Izpildītājam, 5 (piecu) darba dienu laikā pēc Pasūtītāja motivētas rakstiskas pretenzijas saņemšanas, ar saviem spēkiem un līdzekļiem jāveic visi pretenzijā nodarītie darbi, kā arī jāsedz visi Pasūtītājam nodarīti zaudējumi un izdevumi šajā situācijā.
   4. Pusēm saskaņā ar Latvijas Republikas Civillikumu ir pienākums atlīdzināt otrai Pusei nodarītos zaudējumus, ja tādi ir radušies Puses prettiesiskas (neatļautas) rīcības rezultātā un ir konstatēts un dokumentāli pamatoti pierādīts zaudējumu esamības fakts un zaudējumu apmērs, kā arī cēloniskais sakars starp prettiesisko (neatļauto) rīcību un nodarītajiem zaudējumiem. Puses nav atbildīgas par nejaušu zaudējumu atlīdzināšanu.
   5. Līgumsodu vai nokavējumu procentu samaksa neatbrīvo Puses no pārējo iepirkumu līguma saistību izpildes un zaudējumu atlīdzināšanas pienākuma.
   6. Izpildītājs uzņemas atbildību par zaudējumiem, kuri nodarīti Pasūtītājam un trešajām pusēm sakarā ar Līguma noteikumu pārkāpumu, ja Izpildītājs tajos ir vainojams.
   7. Kļūdas, kas radušās Projektā Izpildītāja vainas dēļ, tiek novērstas par Izpildītāja līdzekļiem.
   8. Pasūtītājam ir tiesības saņemt no Izpildītāja detalizētu atskaiti par Izpildītāja sniegtajiem Pakalpojumiem Projekta autoruzraudzības ietvaros.
6. **Pakalpojumu pieņemšanas-nodošanas kārtība**
   1. Par Projekta izstrādes pabeigšanas dienu tiek uzskatīta diena, kad Izpildītājs ir iesniedzis Pasūtītājam normatīvajos aktos noteiktajā kārtībā apstiprinātu, un attiecīgajās uzraudzības iestādēs akceptētu Projektu, un kad Puses parakstījušas pieņemšanas-nodošanas aktu. Pasūtītājs pieņemšanas-nodošanas aktu paraksta 15 (piecpadsmit) dienu laikā pēc tā saņemšanas no Izpildītāja.
   2. Pasūtītājam ir tiesības neparakstīt Izpildītāja iesniegto pieņemšanas-nodošanas aktu, ja tas konstatē, ka Izpildītāja norādītais darba apjoms neatbilst Līguma noteikumiem. Šajā gadījumā Pasūtītāja pienākums ir 15 (piecpadsmit) dienu laikā rakstveidā iesniegt Izpildītājam motivētus iebildumus par pieņemšanas-nodošanas akta neparakstīšanu, norādot trūkumu novēršanas termiņus.
   3. Izpildītājs atkārtoti iesniedz Projektu kopā ar pieņemšanas-nodošanas aktu Līgumā noteiktajā kārtībā pēc tam, kad tas ir novērsis trūkumus, kurus Pasūtītājs norādījis atbilstoši Līguma 6.2. punkta noteikumiem.
   4. Ja Pasūtītājs šā Līguma 6.1. punktā noteiktajā termiņā neparaksta pieņemšanas-nodošanas aktu vai nesniedz Izpildītājam Līguma 6.2.punktā noteiktajā kārtībā motivētus iebildumus pieņemšanas-nodošanas akta neparakstīšanai, tiek uzskatīts, ka Izpildītājs Projektu ir paveicis atbilstoši Līguma noteikumiem un Pasūtītajam ir saistošs Izpildītāja vienpusēji noformētais pieņemšanas-nodošanas akts.
   5. Autoruzraudzības darbu izpildi Pasūtītājs pieņem ar pieņemšanas-nodošanas 15 (piecpadsmit) dienu laikā pēc Objekta pieņemšanas ekspluatācijā. Uz autoruzraudzības darbu pieņemšanu attiecas šī Līguma 6.2. - 6.4. punkts.
7. **Informācijas neizpaužamība**
   1. Puses nedrīkst izpaust informāciju par otru Pusi, trešajām personām un Līgumu, izņemot publiski pieejamu informāciju, bez otras Puses rakstiskas atļaujas, izņemot normatīvajos aktos (Publisko iepirkumu likums, Informācijas atklātības likums) noteiktajos gadījumos.
   2. Līguma noteiktais informācijas neizpaužamības pienākums ir spēkā neierobežotu laiku un paliek spēkā arī tad, ja Puse vienpusēji atkāpjas no Līguma vai ja Līgums izbeidzas citādi.
8. **Nepārvarama vara**
   1. Puse tiek atbrīvota no atbildības par pilnīgu vai daļēju Līgumā paredzēto saistību neizpildi, ja šāda neizpilde ir notikusi pēc Līguma parakstīšanas dienas nepārvaramas varas, kuru nebija iespējams ne paredzēt, ne novērst, iestāšanās rezultātā. Šāda nepārvaramā vara ietver sevī notikumus, kuri iziet ārpus Pušu kontroles un atbildības (dabas katastrofas, ūdens plūdi, uguns nelaime, zemestrīce un citas stihiskas nelaimes, kā arī karš un karadarbība, streiki, Latvijas valsts varas un pārvaldes institūciju, kā arī pašvaldību institūciju pieņemtie normatīvie akti un citi norādījumi, kas ir saistoši Pusēm, un citi apstākļi, kas neiekļaujas Pušu iespējamās kontroles robežās). Lai attiecīgā Puse varētu atsaukties uz nepārvaramās varas radītajiem Līguma izpildes šķēršļiem tai vispirms ir jāizdara viss iespējamais, lai tos novērstu.
   2. Pusei, kas nokļuvusi nepārvaramas varas apstākļos, bez kavēšanās jāinformē par to otra Puse rakstiski 3 (trīs) darba dienu laikā pēc nepārvaramas varas iestāšanās, ziņojumam pievienojot kompetentas iestādes izsniegtu izziņu, kura satur minēto apstākļu apstiprinājumu un raksturojumu.
   3. Ja minēto apstākļu dēļ Līgums nedarbojas ilgāk par 3 (trīs) mēnešiem, katrai Pusei ir tiesības izbeigt Līgumu, par to rakstveidā brīdinot otru Pusi vismaz 15 (piecpadsmit) dienas iepriekš. Šajā gadījumā neviena Līguma Puse nevar prasīt atlīdzināt zaudējumus, kas radušies Līguma izbeigšanas rezultātā.
   4. Par nepārvaramu varu netiek uzskatīti Projekta izstrādes defekti vai termiņa kavējumi, vai citi ar līguma priekšmetu saistīti iemesli (ja vien minētās problēmas tieši neizriet no nepārvaramās varas), darba strīdi vai streiki.
9. **Līguma spēkā stāšanās kārtība, grozīšana un izbeigšana**
   1. Līgums stājas spēkā ar tā abpusējās parakstīšanas dienu un ir spēkā līdz Pušu saistību pilnīgai izpildei.
   2. Pasūtītājam ir tiesības vienpusēji izbeigt Līguma darbību 5 (piecas) dienas iepriekš rakstiski paziņojot par to Izpildītājam, ja Izpildītājs kavē Līgumā 4.1. punktā noteikto Projekta iesniegšanas termiņu par vairāk nekā 15 (piecpadsmit) dienām, neatlīdzinot Izpildītājam nekādus izdevumus vai zaudējumus saistībā ar šādu Līguma izbeigšanu.
   3. Noslēgtais Līgums uzliek pienākumu Pusēm pildīt apsolīto. Vēlāk radušās grūtības sakarā ar Līguma izpildi, nedod nevienai no Pusēm tiesības atkāpties no Līguma, pat atmaksājot zaudējumus otrai Pusei. Izņēmums no šī noteikuma ir nepārvaramas varas apstākļu radītas neparedzētas grūtības un Līgumā 9.2.punktā minētais gadījums.
10. **Nobeiguma noteikumi**
    1. Līguma parakstītāji garantē, ka tiem ir visas tiesības (pilnvaras) savu pārstāvamo vārdā slēgt Līgumu, ar to iegūstot savu pārstāvamo vārdā līgumā minētās tiesības un pienākumus. Ja Līguma parakstītājs tā noslēgšanas brīdī nav bijis pilnvarots pārstāvēt Pusi, par kuras pārstāvi viņš uzdodas, tad viņš uzņemas pats kā fiziska persona visas saistības no parakstītā Līguma un atbild par to izpildi ar visu savu mantu.
    2. Jebkādas domstarpības, strīdi vai pretenzijas, kas rodas Līguma dēļ vai sakarā ar tā pārkāpumiem, neizpildi vai spēkā neesamību, tiek risinātas pārrunu ceļā. Gadījumā, ja Puses nevar panākt vienošanos, tad attiecīgais strīds tiek nodots izskatīšanai Latvijas Republikas tiesā atbilstoši Latvijas Republikas Civilprocesa likumā noteiktajai lietu piekritībai.
    3. Izmaiņas Līgumā vai papildinājumi stājas spēkā un kļūst par neatņemamu un būtisku sastāvdaļu tikai tad, ja par to ir panākta rakstiska vienošanās.
    4. Izpildītājs drīkst veikt apakšuzņēmēju nomaiņu/piesaistīšanu Līguma izpildē atbilstoši Publisko iepirkumu likuma 62. panta nosacījumiem.
    5. Puses vienojas, ka ar Līguma izpildi saistītos jautājumus risinās šādas Pušu pilnvarotās personas:
       1. Pasūtītājs piešķir tiesības pārstāvēt Pasūtītāju jautājumos, kas saistīti ar Līguma izpildi un tiesībām parakstīt Līguma pieņemšanas-nodošanas aktus un pretenzijas: Ēku saimniecības daļas vadītājs Kaspars Bičevskis (tālr. 67200730, mob. 29626410, e-pasts: kaspars.bicevskis@ltv.lv);
       2. Izpildītājs piešķir tiesības pārstāvēt šo Līgumu un parakstīt Līguma pieņemšanas-nodošanas aktus: valdes priekšsēdētājs Igors Kučerjavijs (tālr. 67370078; e-pasts: igors@ixcom.lv).
    6. Puses nevar nodot Līguma saistību izpildi trešajai personai bez otras Puses iepriekšējas rakstiskas piekrišanas.
    7. Puses uzrāda otrai Pusei visus dokumentus, kas attiecas uz Līguma izpildi, 3 (trīs) darba dienu laikā pēc otras Puses pieprasījuma.
    8. Pusēm savlaicīgi, bet ne vēlāk kā 5 (piecu) darba dienu laikā, jāpaziņo otrai Pusei par savu saimniecisko rekvizītu un/vai adreses izmaiņām, vai Līguma 10.5. punktā noteikto Pušu pilnvaroto personu nomaiņu, Ja Puse neizpilda šī apakšpunkta noteikumus, uzskatāms, ka otra Puse ir pilnībā izpildījusi savas saistības, lietojot šajā Līgumā esošo informāciju par otru Pusi.
    9. Pušu reorganizācija nevar būt par pamatu Līguma pārtraukšanai vai izbeigšanai. Gadījumā, ja kāda no Pusēm tiek reorganizēta, Līgums paliek spēkā un tā noteikumi ir saistoši Pušu tiesību pārņēmējam.
    10. Līgums un tā pielikums, kas ir Līguma neatņemama sastāvdaļa, ir sastādīti divos eksemplāros latviešu valodā, katrs kopā ar pielikumu uz 6 (sešām) lapām, un izsniegts pa vienam eksemplāram katrai Pusei.
11. **Pušu rekvizīti un paraksti**

|  |  |
| --- | --- |
| Pasūtītājs  **VSIA “Latvijas Televīzija"**  Vienotais reģistrācijas Nr. 40003080597  Zaķusalas krastmalā 33, Rīgā, LV-1050  Norēķinu konts: LV54HABA0001408045529  AS “Swedbank”  bankas kods: HABALV22  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Ivars Priede  Valdes loceklis, p.p. | Izpildītājs  **SIA “IxCom”**  Vienotais reģistrācijas Nr. 40003742657  Juridiskā adrese: A.Deglava iela 106/2-80,  Rīga, LV-1082  Pasta adrese: Starta iela 1, Rīga, LV-1082  Norēķinu konts: LV59HABA0551009891112  AS “Swedbank”  bankas kods: HABALV22  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Igors Kučerjavijs  Valdes priekšsēdētājs |